
A határon túli állampolgárok választójoga, különös tekintettel a Magyarország határain kívül élő magyar állampolgárok választójogára

A választójogi törvény 2011-es módosítása indította el azt a folyamatot, melynek hatására a sarkalatos törvények megalkotási folyamatának során az egyik legvitatottabb kérdéssé vált a határon túl élő magyar állampolgárok szavazati joga biztosításának mikéntje.
Munkánkban kiindulópontként megvizsgáltuk a terület elméleti alapjait, ezen belül is a választás napján külföldön való tartózkodás lehetséges okait és ezek relevanciáját, a szuverenitást, a nemzet-fogalom értelmezési lehetőségeit, majd a hatályos jogszabályi hátteret. Ezt követően a határon túli magyar állampolgárok választójogával foglalkoztunk. A téma vizsgálata során nem tekinthetünk el annak a kérdésnek az elemzésétől, hogy az államnak kötelessége-e biztosítani a választójogot a határon túli állampolgárainak, s köthető-e feltételekhez?
Ezután a különböző nemzetek által alkalmazott modelleket elemeztük, különös figyelemmel a hazai rendszerbe is illeszthető lehetőségekre, melyek szerepe elengedhetetlen a legmegfelelőbb módszer kidolgozásában, hiszen számos ország teszi lehetővé sikerrel a határain kívül élő állampolgárainak a szavazati jog gyakorlásának lehetőségét.
De lege ferenda javaslatunk kiterjed mind az anyagi jogi, mind az eljárásjogi területek rendezésére a választási rendszer legneuralgikusabb pontjaira vonatkoztatva. Dolgozatunk elkészítése során a jelenleg hatályos 1997. évi C. törvényt tekintettük kiindulópontnak, mivel az új választási eljárást szabályozó törvénynek még nem nyilvános a szabályozási koncepciója.
Javaslatunkkal igyekeztünk egy elfogadható megoldási javaslatot kidolgozni eme szenzitív terület kapcsolódó vonatkozásainak rögzítésére, melyek segítségével a határon kívül élő állampolgárok gyakorolhatják választójogukat, figyelembe véve a Magyarország határain belül és kívül élő állampolgár helyzete közötti valós különbségeket.



